Document ID: 31983R3519

*****
ΚΑΝΟΝΙΣΜΟΣ (ΕΟΚ) αριθ. 3519/83 ΤΟΥ ΣΥΜΒΟΥΛΙΟΥ
της 12ης Δεκεμβρίου 1983
που προβλέπει ορισμένα μέτρα για τα ελαιώδη οξέα εκ διυλίσεως που προέρχονται από υποπροϊόντα του ελαιολάδου ή του πυρηνελαίου
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
Εκτιμώντας:
ότι ο κανονισμός (ΕΟΚ) αριθ. 3172/80 (3), όπως τροποποιήθηκε τελευταία από τον κανονισμό (ΕΟΚ) αριθ. 2551/83 (4), προβλέπει ότι, για να επιτρέπεται ο έλεγχος της ποιότητας των ελαίων που συσκευάζονται από τις εγκεκριμένες επιχειρήσεις, προστίθεται σε κάθε υποπροϊόν, που προέρχεται από τη διαδικασία διυλίσεως του ελαιολάδου ή του πυρηνελαίου που έχει παραχθεί στην Κοινότητα, μια καθορισμένη ποσότητα ορισμένων προϊόντων εκτός των προϊόντων ελαίας·
ότι οι έλεγχοι αυτοί δεν εφαρμόζονται επί του παρόντος για τα ελαιώδη οξέα εκ διυλίσεως που προέρχονται από υποπροϊόντα του ελαιολάδου και του πυρηνελαίου·
ότι υπάρχει πάντα ο κίνδυνος στερεοποιημένα έλαια, που παρουσιάζουν τα χαρακτηριστικά του ελαιολάδου και παράγονται από αυτά τα ελαιώδη οξέα εκ διυλίσεως, να χρησιμοποιούνται παραπλανητικά σαν ελαιόλαδα για την ανθρώπινη κατανάλωση και να επωφελούνται έτσι από την ενίσχυση στην κατανάλωση· ότι, προκειμένου να αποφευχθεί ο κίνδυνος αυτός, πρέπει να αντιμετωπίζονται τα ελαιώδη οξέα εκ διυλίσεως με τον ίδιο τρόπο που αντιμετωπίζονται τα υποπροϊόντα που προέρχονται από τη διαδικασία διυλίσεως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα ελαιώδη οξέα εκ διυλίσεως, που προέρχονται από υποπροϊόντα του ελαιολάδου ή του πυρηνελαίου και υπάγονται στη διάκριση 15.10 Γ του Κοινού Δασμολογίου, είναι δυνατόν να υπόκεινται στην ίδια επεξεργασία με τα υποπροϊόντα που προέρχονται από τη διαδικασία διυλίσεως του ελαιολάδου ή του πυρηνελαίου και υπάγονται στη διάκριση 15.17 Β του Κοινού Δασμολογίου.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Δεκεμβρίου 1983.

Labels: 3
17